બીજે દિવસે વહેલી સવારે બ્રેકફાસ્ટ પછી બુગાલિશ નામના ગામ તરફ જવા નીકળ્યા. જે તાતાર લોકોની વસતિ ધરાવતું ગામ છે. ગામવાસીઓએ પારંપરિક વસ્ત્રધારણ કર્યા હતા. એમણે અમારું સ્વાગત કર્યું. સતત બે કલાક એમણે ગીત, નૃત્યથી અમને તરબતર કરી દીધા. આ કળા આપણે ત્યાં જોવા-માણવી મળી શકી હોત? સ્વભાવે ગામવાસીઓ મિલનસાર, પ્રેમાળ હતા. એમની જુદી જુદી વેશભૂષા તેમ જ રંગબેરંગી પોશાકમાં બાળકોનાં નૃત્ય, ગીત અને રમત-ગમતે અમારા મન મોહી લીધાં. રશિયામાં આશરે 20 લાખ તાતાર લોકો છે. એ ઘેટાંના ઊનમાંથી કાપડ, પોશાક વગેરે બનાવે છે. ભરતકામમાં એમનો જોટો ન જડે. એમણે ખાસ બનાવેલા વેજિટેરિયન તાતાર ભોજનનો સ્વાદ માણવા મળ્યો. મોડી સાંજે કૅમ્પ પર પરત ફર્યા.